SKRIFTLIG FORESPØRGSEL E-1277/02

af Monica Frassoni (Verts/ALE) til Kommissionen

(6. maj 2002)

Om: Papirfabrik i Tolmezzo og dekret af 14. februar 2002

For nogle uger siden blev papirfabrikken i Tolmezzo i den italienske provins Udine af den lokale domstol beordret lukket, da det var kommet frem, at fabrikkens spildevand, som blev ledt ud i det kommunale kloaksystem, var stærkt forurenet, og at meget af det blev ledt direkte ud i floden Tagliamento uden være blevet renset på det kommunale rensningsanlæg. Spildevandet overskrider en lang række grænseværdier for ammoniak, BOD, sulfit, fenol, tensid, nitrit, nitrat og kulbrinte og er en alvorlig belastning for miljøet og Tagliamento-floden.

Den 14. februar 2002 erklærede den italienske regering på grundlag af lov 225 af 24. februar 1992 om civilbeskyttelse med et dekret udstedt af ministerpræsidenten en samfunds- og miljøbegrundet nødtilstand for spildevandsrensningen i Tolmezzo kommune og gav regionsborgmesteren for Friuli-Venezia Giulias overopsyn med situationen. Dagen efter gav sidstnævnte papirfabrikken i Tolmezzo tilladelse til at udlede spildevand på de hidtidige betingelser, mens man afventede en uddybning af forholdene.

Lov 225 fra 1992 blev vedtaget for at muliggøre indgriben i tilfælde af nødsituationer og naturkatastrofer, men er i dette tilfælde ikke blevet anvendt for at standse forureningen og beskytte miljøet, men med det stik modsatte sigte, nemlig for med en krænkelse af loven at bringe den skændige lukning af papirfabrikken til ophør, hvorved man har legitimeret lovkrænkelsen og banet vej for alle italienske virksomheder, som måtte ønske at få grønt lys til at forurene under henvisning til civilbeskyttelsesloven og med trusler om lukning og afskedigelser.

Alt dette forekommer at være i klar modstrid med direktiv 76/464/EØF(1) (forurening, der er forårsaget af udledning af farlige stoffer i vandmiljøet) og 91/271/EØF(2) (rensning af byspildevand). Vil Kommissionen træffe foranstaltninger for at bringe Italiens krænkelse af EF-bestemmelserne til ophør?

(1) EFT L 129 af 18.5.1976, s. 23.

(2) EFT L 135 af 30.5.1991, s. 40.

Svar afgivet på Kommissionens vegne af Margot Wallström

(12. juni 2002)

På baggrund af de beføjelser, der tillægges Kommissionen i EF-traktaten, er den ansvarlig for, at fællesskabslovgivningen anvendes korrekt. I sin egenskab af at være traktatens vogter træffer Kommissionen alle nødvendige foranstaltninger, inklusive overtrædelsesprocedurer i henhold til EF-traktatens artikel 226, til at sikre, at fællesskabslovgivningen overholdes.

I den særlige situation, som det ærede medlem henviser til, udgør Rådets direktiver 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø, og 91/271/EØF af 21. maj 1991 om rensning af byspildevand den relevante fællesskabslovgivning.

Da Kommissionen ikke tidligere har været opmærksom på den omtalte situation, vil den nu træffe de fornødne foranstaltninger til at indsamle detaljerede oplysninger og, inden for de beføjelser, den tillægges af EF-traktaten, sikre at fællesskabslovgivningen overholdes.

Hvis Kommissionen konkluderer, at der er tale om overtrædelse af fællesskabslovgivningen i den nævnte sag, træffer den alle nødvendige foranstaltninger, inklusive overtrædelsesprocedurer i henhold til EF-traktatens artikel 226, til at sikre, at fællesskabslovgivningen overholdes.